Το **Ford Expedition** είναι ένα μεγάλων διαστάσεων SUV αυτοκίνητο, με 3 σειρές καθισμάτων, που παράγεται από την αμερικανική αυτοκινητοβιομηχανία Ford, από τις 22 Ιουλίου 1996. Μέχρι σήμερα έχουν κατασκευαστεί 4 γενιές του μοντέλου, με την τέταρτη γενιά του να παράγεται από τις 25 Σεπτεμβρίου 2017. Ο κυριότερος εμπορικός αντίπαλος του Ford Expedition είναι το Chevrolet Tahoe, αλλά όμως πρακτικοί ανταγωνιστές του είναι και τα Dodge Durango, Toyota Land Cruiser, Toyota Sequoia και Nissan Armada για την στάνταρ εκδοχή μήκους αμαξώματος. Ειδικότερα για την μακρύτερη εκδοχή Expedition EL / Max που κυκλοφόρησε για πρώτη φορά στα τέλη του 2006, ο διαχρονικός του αντίπαλος από τότε είναι το Chevrolet Suburban, που είναι η μεγαλύτερου μήκους εκδοχή του Chevrolet Tahoe.

Ονομασία
--------

Το όνομα του μοντέλου, Expedition, σημαίνει «εκστρατεία» ή επίσης, μεταφορικά, «εξόρμηση» ή και «αποστολή», και αποτελεί έμμεση αναφορά στις δυνατότητες εξόρμησης του μοντέλου ακόμα και σε σκληροτράχηλα μέρη στην ύπαιθρο και υπό δύσκολες συνθήκες.

Βασικά στοιχεία
---------------

Τεχνικά, όλες οι γενιές του Expedition συγγενεύουν με τις αντίστοιχες γενιές της σειράς pick-up Ford F-150 και με το πολυτελέστερο SUV Lincoln Navigator, η πρώτη γενιά του οποίου κυκλοφόρησε στις ΗΠΑ στις 1 Ιουλίου 1997 και ήταν το πρώτο SUV στην ιστορία της Lincoln. Επίσης, όλες οι γενιές του Expedition διαχρονικά βασίζονται σε πλαίσιο τύπου σκάλας, κοινώς «χτιστό» πάνω σε πλατφόρμα (αντί για αυτοφερόμενο πλαίσιο, όπως ονομάζεται όταν είναι ενιαίο δομικό σύνολο), και φέρουν αποκλειστικά κινητήρες βενζίνης. Αν και στα πρώτα χρόνια παραγωγής της τρίτης γενιάς είχε εξελιχθεί και δοκιμαστεί από την Ford και ένας κινητήρας ντίζελ 4.4 λίτρων με σκοπό να εισαχθεί το 2009, για τη σεζόν του 2010, τελικώς δεν έφτασε ποτέ στην παραγωγή.

Ford Expedition δεύτερης γενιάς, επίσημο όχημα της αμερικανικής Πυροσβεστικής Υπηρεσίας.
Από τον Αύγουστο του 2006, με την εισαγωγή της τρίτης γενιάς των Expedition και Navigator, διατίθεται και στα δύο μοντέλα και μια εκδοχή με μακρύτερο μεταξόνιο, γνωστή ως **Expedition EL / Expedition Max** στο πρώτο, με συνολικό μήκος αμαξώματος άνω των 5,60 μέτρων (η στάνταρ εκδοχή του Expedition αρχικά ήταν λίγο άνω των 5,20 μέτρων και στην τέταρτη γενιά έφτασε τα 5,33 μέτρα). Επίσης, σε όλες τις γενιές του Ford Expedition έχει κατασκευαστεί και συνεχίζει διαχρονικά να παράγεται μια ειδική εκδοχή **Expedition SSV / Special Service Vehicle** (Όχημα Ειδικής Υπηρεσίας) που διατίθεται μόνο στην αμερικανική Αστυνομία, στην αμερικανική Πυροσβεστική Υπηρεσία και, ως ασθενοφόρο, σε Υπηρεσίες έκτακτης ιατρικής ανάγκης. Σε όλες αυτές τις υπηρεσίες, διατηρεί σταθερά μεγάλη απήχηση στη Βόρεια Αμερική, αν και δεν έφερε ποτέ μηχανικές αλλαγές ως προς την πολιτική έκδοση, παρά μόνο τον αναγκαίο εξοπλισμό της υπηρεσίας όπου διατίθεται, όπως κινητά τηλέφωνα, ασύρματες συσκευές και μπλε ή κόκκινα φώτα και σειρήνες.

Το Ford Expedition είναι επίσης επώνυμο στις ΗΠΑ ως ένα από τα πλέον αξιόπιστα και ανθεκτικά σε βάθος χρόνου μοντέλα αυτοκινήτων. Σύμφωνα μάλιστα με μια σχετική μελέτη του iSeeCars.com που έγινε το 2016, το Expedition κατέλαβε την 4η θέση στον κατάλογο με τα 10 κορυφαία σε οδική μακροβιότητα οχήματα, καθώς το 5,0% των Expedition είχαν ξεπεράσει τις 200 χιλιάδες μίλια, δηλαδή τις 320 χιλιάδες χιλιόμετρα. Για την ιστορία, η έρευνα αυτή έγινε σε ένα δείγμα 12 εκατομμυρίων οχημάτων από τη σεζόν του 1981 έως το 2015, ενώ την 1η θέση κατέλαβε η σειρά pick-up Ford F-250 Super Duty, το 6,0% των οποίων είχαν ξεπεράσει τις 200 χιλιάδες μίλια. Επίσης, το πολυτελέστερο δίδυμο του Expedition, το Lincoln Navigator, κατέλαβε την 1η θέση στον κατάλογο με τα 6 κορυφαία σε οδική μακροβιότητα μοντέλα πολυτελείας, καθώς το 2,0% των Navigator είχαν ξεπεράσει τις 200 χιλιάδες μίλια.

Πρώτη γενιά
-----------

Ford Expedition πρώτης γενιάς.
Τα αρχικά σχέδια που οδήγησαν στη δημιουργία του Ford Expedition ξεκίνησαν το 1991 και η έγκριση του τελικού ντιζάιν έγινε στις αρχές του 1993, με την τελική εξέλιξη του μοντέλου να λαμβάνει χώρα μέσα στα επόμενα 3 χρόνια. Στο διάστημα αυτό, έγιναν και οι σχετικές δοκιμές των πρωτότυπων μοντέλων.

Η πρώτη γενιά του Expedition αποκαλύφθηκε επίσημα στις 9 Μαΐου 1996 και μπήκε στη μαζική παραγωγή στις 22 Ιουλίου 1996, ενώ κυκλοφόρησε για πρώτη φορά στις ΗΠΑ στις 2 Οκτωβρίου 1996, για τη σεζόν (model year) του 1997. Αντικατέστησε το Ford Bronco, το οποίο ήταν πάντα 3-πορτο σε όλες τις γενιές του, ενώ το αρχικό Expedition καθιέρωσε εξ αρχής αποκλειστικά 5-πορτο αμάξωμα, μια παράμετρος που διατηρείται σε όλες τις γενιές του μέχρι σήμερα.

Από την πρώτη στιγμή, το Expedition σημείωσε εξαιρετικά μεγάλη εμπορική επιτυχία, φτάνοντας μάλιστα το μέγιστο νούμερο πωλήσεων όλων των εποχών το ημερολογιακό έτος 1999, με 233.125 αντίτυπα στις Ηνωμένες Πολιτείες. Μάλιστα λόγω της εξαιρετικά υψηλής ζήτησης, ήδη από την πρώτη σεζόν προστέθηκε επειγόντως και μια ακόμα νυχτερινή βάρδια, με το εργοστάσιο να φτάνει σε 24-ωρη εργασία επί 6 ημέρες την εβδομάδα. Η πρώτη γενιά του μοντέλου διατηρήθηκε στην παραγωγή έως τον Μάρτιο του 2002.

Δεύτερη γενιά
-------------

Ford Expedition δεύτερης γενιάς στην Πενσυλβάνια, ΗΠΑ. Εδώ πρόκειται για επίσημο όχημα της αμερικανικής Αστυνομίας.
Η εξέλιξη της δεύτερης γενιάς του Expedition ξεκίνησε το 1996, όταν είχε μόλις εισαχθεί η πρώτη γενιά του, και η τελική επιλογή του ντιζάιν έγινε το 1999, με τις πρώτες δοκιμές των πρωτότυπων μοντέλων να λαμβάνουν χώρα μέσα στο 2000. Κατά τη σχεδίαση της δεύτερης γενιάς δόθηκε ακόμα μεγαλύτερη έμφαση στην αεροδυναμική και, ως αποτέλεσμα, ο αεροδυναμικός συντελεστής Cd βελτιώθηκε εντυπωσιακά, πέφτοντας από το 0,48 της πρώτης γενιάς στο 0,41. Ακόμα σημαντικότερη βελτίωση στη δεύτερη γενιά ήταν ότι έφερε και ανεξάρτητη πίσω ανάρτηση, ενώ στην πρώτη γενιά ήταν ανεξάρτητη μόνο η μπροστινή ανάρτηση.

Ford Expedition Eddie Bauer δεύτερης γενιάς στις ΗΠΑ σε φωτογραφία τον Ιούλιο του 2007.
Τελικώς, η δεύτερη γενιά του Expedition παρουσιάστηκε επίσημα στο Σαλόνι Αυτοκινήτου του Ντιτρόιτ στα μέσα Ιανουαρίου του 2002 και παρήχθη από τον Μάρτιο του 2002 έως τον Ιούλιο του 2006. Η άφιξή του στην αμερικανική αγορά έγινε τον Μάιο του 2002, κατευθείαν ως μοντέλο της σεζόν (model year) του 2003.

Αρχικά, τα Expedition πρώτης και δεύτερης γενιάς μέχρι και τη σεζόν του 2004 προσφέρονταν με κινητήρες βενζίνης 4.6 λίτρων (4.601 cm³) Triton V8 και 5.4 λίτρων (5.409 cm³) Triton V8, με σημαντικές όμως αναβαθμίσεις και στους δύο κινητήρες από την εισαγωγή της δεύτερης γενιάς και μετά. Με την έναρξη της σεζόν του 2005, που έλαβε χώρα το καλοκαίρι του 2004, ο βενζινοκινητήρας των 4.6 λίτρων διακόπηκε οριστικά, αφήνοντας διαθέσιμο μόνο τον κινητήρα των 5.4 λίτρων. Ταυτόχρονα, ο κινητήρας των 5.4 λίτρων βενζίνης υπέστη σημαντικές αναβαθμίσεις, αποκτώντας 24 βαλβίδες αντί για 16, μεταβλητό χρονισμό βαλβίδων, καθώς και μια έντονα βελτιωμένη εκδοχή του 4-τάχυτου αυτόματου κιβωτίου, για ακόμα καλύτερη επιτάχυνση και οικονομία καυσίμων.

Τρίτη γενιά
-----------

Ford Expedition τρίτης γενιάς της σεζόν του 2007 στο Μόντρεαλ, Κεμπέκ, Καναδάς.
Η τρίτη γενιά του μοντέλου, κατασκευάστηκε από τις 2 Αυγούστου 2006 (και εισήχθη στην αγορά ως μοντέλο της σεζόν του 2007) έως τις 2 Ιουλίου 2017 και μάλιστα τις ίδιες ακριβώς ημερομηνίες με το πολυτελέστερο δίδυμο SUV πολυτελείας Lincoln Navigator τρίτης γενιάς. Επίσης, η γενιά αυτή προσέθεσε εξ αρχής και στα δύο μοντέλα και μια έκδοση με μακρύτερο μεταξόνιο, με έξτρα χώρους για τους πίσω επιβάτες. Ειδικότερα στην τρίτη γενιά του Expedition, η εκδοχή αυτή ονομαζόταν **Expedition EL** (Extended-Length / εκτενέστερου μήκους) στις ΗΠΑ και ως **Expedition Max** στον Καναδά και στο Μεξικό, η οποία και αντικατέστησε το τεράστιων διαστάσεων Ford Excursion που είχε παραχθεί από το 1999 έως το 2005. Για την ιστορία, η αντίστοιχη μακρύτερη εκδοχή στο SUV της Lincoln ονομάζεται διαχρονικά **Navigator L** (Long / μακρύ).

Ford Expedition τρίτης γενιάς του 2007 - 2010, επίσημο όχημα της αμερικανικής Αστυνομίας.
Μολονότι το Expedition τρίτης γενιάς αρχικά διατήρησε τον προηγούμενο βενζινοκινητήρα των 5.4 λίτρων, καθιέρωσε από την εισαγωγή του ένα νέο 6-τάχυτο αυτόματο κιβώτιο. Επίσης, ο αεροδυναμικός συντελεστής Cd βελτιώθηκε περαιτέρω, πέφτοντας από το 0,41 της δεύτερης γενιάς στο 0,38. Τον Ιούλιο του 2008 που ξεκίνησε η παραγωγή των μοντέλων της σεζόν του 2009, το αρχικό 6-τάχυτο αυτόματο αντικαταστάθηκε από μια πολύ πιο βελτιωμένη εκδοχή του, επίσης 6-τάχυτη. Από την σεζόν του 2010, προστέθηκαν στους υαλοκαθαριστήρες του Expedition και αισθητήρες βροχής, ως έξτρα στην έκδοση εξοπλισμού Eddie Bauer και ως στάνταρ στις κορυφαίες εκδόσεις Limited (έκδοση εξοπλισμού που διατίθεται από τη σεζόν του 2005 έως σήμερα) και King Ranch (έκδοση εξοπλισμού που διατέθηκε από τη σεζόν του 2005 έως το 2017). Από τη σεζόν (model year) του 2011, η βασική έκδοση ονομάστηκε XL, η προηγουμένως βασική XLT αναβαθμίστηκε, ενώ εισήχθη και η XLT Premium που αντικατέστησε την έκδοση Eddie Bauer (1996 - 2010, εξωτερικά η έκδοση αυτή ξεχώριζε από τη διχρωμία βαφής του αμαξώματος), επειδή τότε η Eddie Bauer αποσύρθηκε από το σύνολο των μοντέλων της Ford.

### Ανανέωση του 2014

Ford Expedition Platinum τρίτης γενιάς στο Σαλόνι Αυτοκινήτου του Μόντρεαλ, Κεμπέκ, Καναδάς, τον Ιανουάριο του 2016.
Στις 18 Φεβρουαρίου 2014, η Ford παρουσίασε ένα λίφτινγκ του Expedition, με κάποιες αισθητικές αλλαγές στο μπροστινό μέρος που βελτίωσαν τον αεροδυναμικό συντελεστή Cd από 0,38 σε 0,37 και τοποθέτηση υλικών καλύτερης ποιότητας στο σαλόνι, καθώς και σημαντικές τεχνολογικές και μηχανικές αναβαθμίσεις. Η σημαντικότερη ήταν η κατάργηση του βενζινοκινητήρα των 5.4 λίτρων (5.409 cm³) Triton V8 και η αντικατάστασή του από τον βενζινοκινητήρα 3.5 λίτρων (3.496 cm³) EcoBoost V6 με διπλό τούρμπο, με σκοπό τη βελτίωση της οικονομίας καυσίμων. Ο νέος βενζινοκινητήρας απέδιδε 365 ίππους στις 5.000 στροφές το λεπτό, έναντι 310 hp που απέδιδε ο 5.4 λίτρων V8 κατά τις σεζόν 2009 - 2014 και 300 hp κατά τις σεζόν 2005 - 2008. Το κιβώτιο ταχυτήτων βελτιώθηκε εκ νέου και μάλιστα απέκτησε τότε και το σύστημα SelectShift, δηλαδή τη δυνατότητα και χειροκίνητων αλλαγών για όταν ο οδηγός θελήσει να πάρει ο ίδιος τον έλεγχο των ταχυτήτων. Παράλληλα, το μοντέλο προσέθεσε τότε και μια ακόμα πιο κορυφαία έκδοση εξοπλισμού, που μάλιστα θεωρήθηκε από αρκετά έντυπα ως έκδοση πολυτελείας, την Platinum.

Ford Expedition Max Limited τρίτης γενιάς της σεζόν του 2015 ή του 2016 στο Κεμπέκ του Καναδά.
Οι δοκιμές που έγιναν τότε με τον νέο κινητήρα V6 στην κορυφαία έκδοση Platinum και παρά το τεράστιο συνολικό βάρος του αυτοκινήτου στους 2,8 τόνους, μέτρησαν επιτάχυνση 0 - 60 μίλια την ώρα (0 - 97 χιλιόμετρα την ώρα) σε μόλις 6,4 δευτερόλεπτα, 0 - 100 μίλια την ώρα (0 - 161 χιλιόμετρα την ώρα) σε 18,2 δευτερόλεπτα και 0 - 110 μίλια την ώρα (0 - 177 χιλιόμετρα την ώρα) σε 24,3 δευτερόλεπτα. Η τελική ταχύτητα περιοριζόταν ηλεκτρονικά στα 113 μίλια την ώρα, δηλαδή στα 182 χιλιόμετρα την ώρα, για λόγους ασφαλείας κατά την οδήγηση. Επίσης, η οδική του συμπεριφορά είχε βελτιωθεί περαιτέρω, καθώς το Expedition απέκτησε τότε ιδανική κατανομή βάρους αμαξώματος εμπρός / πίσω σχεδόν στο 50 / 50. Παράλληλα και το φρενάρισμα από τα 70 μίλια την ώρα, δηλαδή 113 χιλιόμετρα την ώρα, στο 0 μετρήθηκε στα μόλις 170 πόδια, δηλαδή στα 51,8 μέτρα.

Η παραγωγή της εκδοχής αυτής, που αντικατέστησε μέσα σε λίγους μήνες την προηγούμενη, ξεκίνησε σχεδόν αμέσως μετά την παρουσίαση και έφτασε στις αντιπροσωπείες των ΗΠΑ τον Ιούλιο του 2014, όπου κυκλοφόρησε ως μοντέλο της σεζόν (model year) του 2015, ενώ σύντομα ακολούθησαν και οι άλλες εξαγωγικές αγορές.

Τέταρτη γενιά
-------------

Ford Expedition του 2020 στο Διεθνές Σαλόνι Αυτοκινήτου του Μόντρεαλ, Καναδάς, τον Ιανουάριο του 2020.
Η τέταρτη γενιά του Ford Expedition παρουσιάστηκε επίσημα στις 7 Φεβρουαρίου 2017 και μπήκε στη μαζική παραγωγή στις 25 Σεπτεμβρίου 2017, την ίδια ημερομηνία με το πολυτελέστερο δίδυμο Lincoln Navigator τέταρτης γενιάς, με τις πωλήσεις και των δύο μοντέλων να ξεκινούν τον Νοέμβριο του 2017, για τη σεζόν του 2018. Στην τέταρτη γενιά, η εκδοχή με το μακρύτερο μεταξόνιο, που αποκαλύφθηκε και κυκλοφόρησε στην αμερικανική αγορά τις ίδιες ημερομηνίες με την στάνταρ εκδοχή αμαξώματος, υιοθέτησε την ονομασία **Expedition Max** και στην Ηνωμένες Πολιτείες. Ιδιαίτερα ξεχωριστό στοιχείο της αισθητικής του Expedition τέταρτης γενιάς, είναι η νέα κυψελοειδής γρίλια μπροστά.

Ford Expedition του 2018.
Ο βενζινοκινητήρας 3.5 λίτρων EcoBoost V6 της προηγούμενης γενιάς διατηρήθηκε, αλλά με ελαφρά αύξηση της ισχύος του, καθώς αποδίδει πλέον 375 hp στις 5.000 στροφές το λεπτό, ενώ ειδικά στην κορυφαία έκδοση πολυτελείας Platinum Series αποδίδει 400 hp στις 5.000 στροφές το λεπτό. Επίσης, όλα τα Expedition τέταρτης γενιάς φέρουν το εντελώς νέο 10-τάχυτο αυτόματο κιβώτιο **10R80 SelectShift**, για ακόμα καλύτερη επιτάχυνση και οικονομία καυσίμων, το οποίο έχει επίσης δυνατότητα και χειροκίνητων αλλαγών των ταχυτήτων (όπως υποδηλώνει και ο όρος SelectShift) όταν το επιθυμήσει ο οδηγός. Στο κιβώτιο αυτό, ο κλασικός λεβιές ταχυτήτων έχει αντικατασταθεί από έναν περιστροφικό διακόπτη στην κεντρική κονσόλα μεταξύ οδηγού και συνοδηγού. Μάλιστα ο αεροδυναμικός συντελεστής Cd βελτιώθηκε περαιτέρω από 0,37 σε 0,35 (σε όλες τις εκδόσεις), νούμερο εντυπωσιακό για μεγάλο και υψηλό SUV.

Ford Expedition Max Limited του 2023 στο Floral Park στη Νέα Υόρκη, σε φωτογραφία τον Ιούνιο του 2023.
Ως αποτέλεσμα όλων αυτών των παραγόντων, η επιτάχυνση 0 - 60 μίλια την ώρα (0 - 97 χιλιόμετρα την ώρα) έρχεται σε μόλις 5,7 δευτερόλεπτα (5,8 δευτερόλεπτα στο Expedition Max), τα 0 - 100 μίλια την ώρα (0 - 161 χιλιόμετρα την ώρα) σε 15,7 δευτερόλεπτα (16,2 δευτερόλεπτα στο Expedition Max) και τα 0 - 125 μίλια την ώρα (0 - 200 χιλιόμετρα την ώρα) σε 29,1 δευτερόλεπτα (31 δευτερόλεπτα στο Expedition Max) αν αφαιρεθεί ο κόφτης της τελικής ταχύτητας, η οποία περιορίζεται ηλεκτρονικά στα 120 μίλια την ώρα, δηλαδή στα 193 χιλιόμετρα την ώρα, για λόγους ασφαλείας κατά την οδήγηση. Η μέγιστη θεωρητική ταχύτητα όμως, αν αφαιρεθεί ο ηλεκτρονικός κόφτης, έχει υπολογιστεί στα 148 μίλια την ώρα, δηλαδή στα 238 χιλιόμετρα την ώρα (147 μίλια / 237 χιλιόμετρα στο Expedition Max).

Το πίσω μέρος του προηγούμενου Ford Expedition Max Limited του 2023.
Το Ford Expedition τέταρτης γενιάς ήταν υποψήφιο για το βραβείο «Truck of the Year» στο Διεθνές Σαλόνι Αυτοκινήτου του Ντιτρόιτ τον Ιανουάριο του 2018 και κατά ιστορική ειρωνεία έχασε την πρώτη θέση από το πολυτελέστερο δίδυμό του, το Lincoln Navigator τέταρτης γενιάς, επειδή και τα δύο μοντέλα είχαν εισαχθεί ταυτόχρονα.

Το σαλόνι ενός Ford Expedition Max Platinum του 2023.
Για τη σεζόν (model year) του 2022, το Ford Expedition / Expedition Max υπέστη μια εμφανή ανανέωση, με νέα σχεδίαση στο μπροστινό μέρος και βελτιώσεις στο σαλόνι και στον συνολικό του εξοπλισμό.

Ετήσιες πωλήσεις στις ΗΠΑ
-------------------------

Ford Expedition Platinum του 2022 - 2023 / μπροστά.
Ford Expedition Platinum του 2022 - 2023 / πίσω.
Οι χρονολογίες δίνονται σε ημερολογιακά έτη και όχι σε σεζόν (model years).

| Έτος | Πωλήσεις |
| --- | --- |
| 1996 | 45.974 |
| 1997 | 214.524 |
| 1998 | 225.703 |
| 1999 | 233.125 |
| 2000 | 213.483 |
| 2001 | 178.045 |
| 2002 | 163.454 |
| 2003 | 181.547 |
| 2004 | 159.846 |
| 2005 | 114.137 |
| 2006 | 87.203 |
| 2007 | 90.287 |
| 2008 | 55.123 |
| 2009 | 31.655 |
| 2010 | 37.336 |
| 2011 | 40.499 |
| 2012 | 38.062 |
| 2013 | 38.350 |
| 2014 | 44.632 |
| 2015 | 41.443 |
| 2016 | 59.835 |
| 2017 | 51.883 |
| 2018 | 54.661 |
| 2019 | 86.422 |
| 2020 | 77.838 |
| 2021 | 81.988 |
| 2022 | 62.007 |
| 2023 | 73.396 |

Αναφορές
--------

1. ↑  ««4.4L diesel-powered Ford Expedition (Spied)» by Drew Johnson, Apr. 29, 2008, 3:48pm ET». Αρχειοθετήθηκε από το πρωτότυπο στις 25 Σεπτεμβρίου 2020. Ανακτήθηκε στις 11 Μαρτίου 2019.
2. ↑  «Longest Lasting Vehicles Over 200,000 Miles – 2016 Study Shows Top 10 Consists of Mostly Trucks and SUVs». *Blog.iseecars.com*. Ανακτήθηκε στις 27 Μαρτίου 2017.
3. ↑  «2015 Ford Expedition: EcoBoost & Platinum - An Elevation in Technology, Performance, and Refinement», by Monica Gonderman, Feb 18, 2014.
4. ↑  «Ford Revitalization Plan for its operation in North America with the annual income goal of USD 7 billion». Marklines.com. 11 Ιανουαρίου 2002. Αρχειοθετήθηκε από το πρωτότυπο στις 22 Οκτωβρίου 2013. Ανακτήθηκε στις 18 Ιουλίου 2015.
5. ↑  «Pickups and sport utility sales continue to climb in the United States». *media.ford.com*. Αρχειοθετήθηκε από το πρωτότυπο στις 15 Ιουνίου 2013. Ανακτήθηκε στις 27 Ιανουαρίου 2022.
6. ↑  «Ford Motor Company Sets New Full Year U.S. Sales Record». Theautochannel.com. Ανακτήθηκε στις 9 Μαΐου 2009.
7. ↑  «Ford Motor Company's December U.S. Sales Climb 8.2 Percent» (PDF). Ford Motor Company. Αρχειοθετήθηκε από το πρωτότυπο (PDF) στις 30 Απριλίου 2011.
8. ↑  «Ford's F-Series Truck Caps 22nd Year in a Row as America's Best-Selling Vehicle With a December Sales Record». Theautochannel.com. 17 Νοεμβρίου 2004. Ανακτήθηκε στις 9 Μαΐου 2009.
9. ↑  «Ford Achieves First Car Sales Increase Since 1999». Theautochannel.com. 17 Νοεμβρίου 2004. Ανακτήθηκε στις 9 Μαΐου 2009.
10. ↑  «Crossovers, Lincoln highlight Ford's 2007 sales performance; further growth expected in 2008». *Media. Ford.com*. 3 Ιανουαρίου 2008. Αρχειοθετήθηκε από το πρωτότυπο στις 12 Φεβρουαρίου 2009. Ανακτήθηκε στις 27 Μαΐου 2009.
11. ↑  «F-Series drives Ford to higher market share for third consecutive month» (PDF). *Media. Ford.com*. 5 Ιανουαρίου 2009. Αρχειοθετήθηκε από το πρωτότυπο (PDF) στις 6 Φεβρουαρίου 2009. Ανακτήθηκε στις 27 Μαΐου 2009.
12. ↑  «FORD CAPS 2009 WITH 33 PERCENT SALES INCREASE, FIRST FULL-YEAR MARKET SHARE GAIN SINCE 1995» (PDF). *Media. Ford.com*. 5 Ιανουαρίου 2010. Αρχειοθετήθηκε από το πρωτότυπο (PDF) στις 11 Ιουλίου 2011. Ανακτήθηκε στις 5 Ιανουαρίου 2010.
13. ↑  «FORD'S 2010 SALES UP 19 PERCENT – LARGEST INCREASE OF ANY FULL-LINE AUTOMAKER; FOUNDATION SET FOR GROWTH IN 2011» (PDF). Αρχειοθετήθηκε από το πρωτότυπο (PDF) στις 24 Ιανουαρίου 2011. Ανακτήθηκε στις 10 Νοεμβρίου 2014.
14. ↑  «2011 Ford Brand Sales up 17 Percent for the Year in U.S.; Fuel-Efficient Cars, Utilities, Trucks Drive Sales Gains» (PDF). Αρχειοθετήθηκε από το πρωτότυπο (PDF) στις 31 Ιανουαρίου 2012. Ανακτήθηκε στις 10 Νοεμβρίου 2014.
15. ↑  Ford Media (2014-01-03). *Ford Motor Company Delivers Best Sales Year Since 2006; Ford Is Top Brand with Records for Fiesta, Fusion, Escape*. Δελτίο τύπου.
16. ↑  Ford Media (2015-01-05). *Ford Posts Best U.S. December Sales Results since 2005; Ford Once Again Best-Selling Brand and Best-Selling Vehicle*. Δελτίο τύπου.
17. ↑  «New Products Make Ford America's Best-Selling Brand for Sixth Straight Year; F-Series No. 1 Vehicle for 34 th Year» (PDF). *Media.ford.com*. Ανακτήθηκε στις 27 Μαρτίου 2017.
18. ↑  «Ford's 2018 Expedition is 1st big SUV overhaul in 15 years». *www.freep.com*. Ανακτήθηκε στις 15 Απριλίου 2017.
19. ↑  December 2017 sales ford.com
20. ↑  Ford (January 2019). *December 2018 Sales*. Δελτίο τύπου.
21. ↑  4th Quarter 2019 sales ford.com
22. ↑  Ford sales release December 2020 ford.com
23. ↑  «F-Series Captures America's Best-Selling Truck Crown For 46th Straight Year; Ford Posts Record Electric Vehicles Sales, Harnesses No. 2 EV Automaker Spot; Ford Expands Total Market Share In 2022». *Ford Media Center*. 5 Ιανουαρίου 2023. Αρχειοθετήθηκε από το πρωτότυπο στις 12 Ιανουαρίου 2023. Ανακτήθηκε στις 9 Ιανουαρίου 2023.
24. ↑  Ford (January 4, 2024). *Ford U.S. Sales Rise 7.1% to Nearly 2 Million Vehicles in 2023*. Δελτίο τύπου.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Ford Expedition** |

* Η επίσημη Αμερικανική ιστοσελίδα του Ford Expedition
* 1997-2002 Ford Expedition review
* 2003-2014 Ford Expedition review
* 2015 Ford Expedition review
* 2007-2019 Ford Expedition by cars.usnews.com

  


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| π • σ • ε
Μοντέλα της Ford Motor Company |
| --- |
|  |
| Σημερινά μοντέλα (Ευρώπη): | 
* B-MAX
* C-MAX
* Cargo
* Fiesta
* Focus
* Galaxy
* Grand C-MAX
* Ka
* Kuga
* Mondeo
* Mustang
* Ranger
* S-MAX
* Transit
* Transit Connect
* Transit Custom
* Ford GT
 |
|  |
| Σημερινά μοντέλα (Εκτός Ευρώπης): | 
* Courier
* E-Series
* EcoSport
* Edge
* Escape
* Everest
* Expedition
* Explorer
* F-Series
* Falcon
* Fiesta
* Fiesta Classic
* Figo
* Flex
* Focus
* Fusion
* FPV F6
* G6
* Ikon
* Mustang
* Ranger
* Super Duty
* Taurus
* Territory
* Trader
* Transit
* Transit Connect
* Ford GT
 |
|  |
| Παλαιότερα Μοντέλα: | 
* 7W
* 7Y
* Activa
* Aerostar
* Anglia
* Aspire
* Bantam
* Bronco
* Bronco II
* C-Series
* CX
* Capri
* Consul
* Contour
* Corcel
* Corsair
* Cortina
* Cougar
* Country Sedan
* Country Squire
* Crown Victoria
* De Luxe
* Del Rey
* Del Rio
* E83W
* Eifel
* Elite
* Escort
* Excursion
* Explorer Sport Trac
* EXP
* Fairlane
* Fairlane Thunderbolt
* Fairmont
* Festiva
* Five Hundred
* Freestar
* Freestyle
* Fusion
* Galaxie
* Granada
* GT40
* H-Series
* i-MAX
* Köln
* L-Series
* Landau
* Laser
* LTD
* LTD Crown Victoria
* Lynx
* Mainline
* Maverick
* Meteor
* Model A (1903)
* Model A (1927)
* Model AA
* Model B
* Model BB
* Model C
* Model C Ten
* Model F
* Model K
* Model N
* Model R
* Model S
* Model T
* Model TT
* Model Y
* Model 48
* N-Series
* Orion
* P100
* Parklane
* Prefect
* Pilot
* Pinto
* Popular
* Probe
* Puma
* Ranchero
* Rheinland
* RS200
* Sierra
* Scorpio
* Sportka
* Squire
* Streetka
* Taunus
* Taurus X
* Telstar
* Tempo
* Tierra
* Thunderbird
* Torino
* Vesailles
* Windstar
* V8
* Vedette
* Verona
* W-Series
* ZX2
* Zephyr
* Soybean Car
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* LCCN: sh98003559

 |

 |